**ՀՀ ԱՐՄԱՎԻՐԻ ՄԱՐԶԻ 2020 ԹՎԱԿԱՆԻ ՍՈՑԻԱԼ-ՏՆՏԵՍԱԿԱՆ ՎԻՃԱԿԻ ՎԵՐԼՈՒԾՈՒԹՅՈՒՆ**

Արմավիրի մարզի տարածքը 1242 քառ.կմ է, որը կազմում է ՀՀ տարածքի 4.2%-ը:

Մարզի մշտական բնակչության թվաքանակը 2020թ. հունվարի 1-ի դրությամբ կազմել է 263,800 մարդ որը հանրապետության ողջ բնակչության 8.9%-ն է, որից 82,400-ը քաղաքաբնակներ են (31.25%), 181,400-ը՝ գյուղաբնակներ (68.75%):

Ամենախիտ բնակեցված մարզն է, բնակչության խտությունը մեկ քառակուսի կիլոմետրի վրա կազմում է 212 մարդ, որը բարձր է երկրի միջին ցուցանիշից՝ 2.1 անգամ:

2020թ. Արմավիրի մարզի տնտեսության հիմնական հատվածների տեսակարար կշիռները Հայաստանի Հանրապետության համապատասխան ճյուղերի ընդհանուր ծավալում կազմել են.

* **արդյունաբերություն՝ 5.8%**
* **գյուղատնտեսություն՝ 21.2%**
* **շինարարություն՝ 4.6%**
* **մանրածախ առևտուր՝ 4.4%**
* **ծառայություններ՝ 1.5%:**

Արմավիրի մարզում համախառն **արդյունաբերական** արտադրանքի ծավալը (ընթացիկ գներով) 2020թ. կազմել է 119.5 մլրդ դրամ (որը կազմում է հանրապետության ցուցանիշի 5.8%-ը): 2019թ. կազմել է 108.2 մլրդ դրամ, աճը 2019թ. համեմատ կազմել է 11.3 մլրդ. դրամ կամ 10.4%: 2020թ. արդյունաբերական արտադրանքի ինդեքսը կազմել է 112.7%:

ՀՀ Արմավիրի մարզի արդյունաբերական արտադրության 69%-ը բաժին է ընկել **մշակող արդյունաբերությանը** այդ թվում՝ սննդամթերքի (53.5%), խմիչքների (4.2%), թղթի (4.9%), պոլիգրաֆիական (0.05%), քիմիական նյութերի (0.06%), ռետինե և պլաստմասսե արտադրատեսակների (1.8%), այլ ոչ մետաղական հանքային արտադրատեսակների (0.2%), հիմնական մետաղների արտադրատեսակների (2.9%), համակարգիչների, էլեկտրոնային և օպտիկական սարքավորանքի (0.6%), էլեկտրական սարքավորանքի (0.56%), կահույքի արտադրություն (0.2%), 29.3%-ը՝ էլեկտրականության, գազի, գոլորշու և լավորակ օդի մատակարարմանը, որը մեծապես պայմանավորված է ՀԱԷԿ-ի արտադրության ծավալներով, 1.01%-ը՝ ջրամատակարարմանը, կոյուղու, թափոնների կառավարմանը և վերամշակմանը, 0.7%-ը՝ հանքագործական արդյունաբերությանը:

Մարզի տնտեսությունում գերակշռողը **գյուղատնտեսության** ոլորտն է: Գյուղատնտեսական համախառն արտադրանքը 2020թ. կազմել է 173.9 մլրդ. դրամ (որը կազմել է հանրապետության ցուցանիշի 21.2%-ը, մարզերի ցանկում առաջատարն է), 2019թ. կազմել է 179.4 մլրդ. դրամ, 2019թ. համեմատ ցուցանիշը նվազել է 5.5 մլրդ. դրամով կամ 3.07%:

Մարզում **շինարարության** ծավալը 2020թ. կազմել 18.8 մլրդ դրամ (որը կազմել է հանրապետության ցուցանիշի 4.6%-ը), 2019թ. կազմել է 37.7 մլրդ.դրամ, 2019թ. համեմատ ցուցանիշը նվազել է 18.9 մլրդ. դրամով կամ 50.1%:

Մարզում **մանրածախ** **առևտրի շրջանառությունը** 2020թ. կազմել է 56.7 մլրդ. դրամ, (որը կազմել է հանրապետության ցուցանիշի 4.4%-ը), 2019թ. կազմել է 54.3 մլրդ. դրամ, աճը 2019թ. համեմատ կազմել է 2.4մլրդ. դրամ կամ 4.4%:

Մարզում մատուցած **ծառայությունների** ծավալը 2020թ. կազմել է 24.9 մլրդ. դրամ (որը կազմել է հանրապետության ցուցանիշի 1.5%-ը, մեկ շնչին ընկնող ծառայությունների ծավալը հանրապետության միջինի նկատմամբ կազմում է՝ 16.3%): 2019թ. կազմել է 32.2 մլրդ. դրամ, 2019թ. համեմատ ցուցանիշը նվազել է 7.3 մլրդ. դրամով կամ 22.7%:

Մարզում աշխատողների թվաքանակը 2020թ. հունվար-դեկտեմբերին կազմել է 24021 մարդ, որը 2019թ. համեմատ աճել 1.3%-ով:

ՀՀ Արմավիրի մարզում 2020թ. դեկտեմբերին աշխատանք փնտրողների թիվը կազմել է 8661 մարդ (նախորդ տարվա համեմատ աճել է 3.3%-ով), նրանցից 5695-ը կամ 65.75%-ը գործազուրկներ են։

Արմավիրի մարզում **միջին ամսական անվանական աշխատավարձը** 2020թ. հունվար-դեկտեմբերին կազմել է 138,167 դրամ, որը 2019թ. համեմատ աճել է 2.3%-ով:

*Աղբյուրը՝ ՀՀ վիճակագրական կոմիտեի հրապարակումներ (*[*https://www.armstat.am/am/?nid=82&id=2359*](https://www.armstat.am/am/?nid=82&id=2359)*)*